作者:沈佺期
標題:三日獨坐驩州思憶舊遊
內容:兩京多節物，三日最遨遊。麗日風徐卷，香塵雨暫收。紅桃初下地，綠柳半垂溝。童子成春服，宮人罷射韝。禊堂通漢苑，解席繞秦樓。束皙言談妙，張華史漢遒。無亭不駐馬，何浦不橫舟。舞鑰千門度，帷屏百道流。金丸向鳥落，芳餌接魚投。濯穢憐清淺，迎祥樂獻酬。靈芻陳欲棄，神藥曝應休。誰念招魂節，翻為禦魅囚。朋從天外盡，心賞日南求。銅柱威丹徼，朱崖鎮火陬。炎蒸連曉夕，瘴癘滿冬秋。西水何時貸，南方詎可留。無人對爐酒，寧緩去鄉憂。